**TÁJÉKOZTATÓ**

**Bevonuló fogvatartottak részére**

**A felhívásban megadott időpontban, alkoholmentes állapotban kell megjelennie a bv. intézetben.**

Amennyiben önhibájából nem jelentkezik a felhíváson szereplő időpontban az adott büntetés-végrehajtási intézetben a szabadságvesztés letöltésére, a bv. bíró a feltételes szabadság lehetőségéből kizárhatja, valamint büntetésének letöltésére elrendelik az elővezetését, amelynek költségei Önt terhelik.

**Bevonuláskor hozza magával** a Büntetés-végrehajtás Országos Parancsnokságától kapott felhívást, valamint az alább felsorolt okiratokat, tárgyakat:

1. személyi azonosságát igazoló érvényes személyi igazolványát, útlevelét, vezetői engedélyét, ezek hiányában fényképes ideiglenes igazolványát,
2. az adóigazolványát,
3. a TAJ számát tartalmazó hatósági bizonyítványát és a nyugdíjfolyósítási törzsszámát,
4. közgyógyellátási igazolványát, valamint
5. a kábítószer-függőséget gyógyító kezelésben, kábítószer-használatot kezelő más ellátásban vagy megelőző-felvilágosító szolgáltatáson való részvételről szóló nyomozó hatósági tanúsítványt, az ügyészi határozatot, illetve a bírósági végzését,
6. az aktuálisan fennálló megbetegedéseire kezelőorvosa által rendelt gyógyszereit, gyógyászati segédeszközeit, a szükséges orvosi dokumentumokat, zárójelentéseit,
7. általános iskolai és a szakképzettségét igazoló bizonyítvány másolatát a későbbi esetleges munkáltatásának megkönnyítése és meggyorsítása érdekében, továbbá a bv. intézet keretein belül biztosított továbbtanulás és szakmaképzés céljából,
8. amennyiben a bevonulásra megjelölt időpontot megelőzően lakcímére bármely hatóságtól idézés érkezik, azt hozza magával, valamint értesítse bevonulási kötelezettségéről az eljáró hatóságot,
9. hozzon magával 1 napi hideg élelmet
10. személyes használatára a következőket hozhatja magával: borotva, alkoholmentes borotvakrém illetve arcápoló, fogkefe, fogkrém, készpénz, írószer, körömcsipesz, vallásgyakorláshoz szükséges kegytárgyak, elemmel működtethető zsebrádió, fülhallgató, nem nagy értékű karóra, fehérnemű, egyszínű póló, 1 csomag dohánytermék. Befogadását követően az intézet ellátja a szükséges tisztasági felszereléssel. A magánál nem tartható tárgyakat az intézet vagy az elítélt letétjébe helyezi, vagy az elítélt költségére a megjelölt személynek elküldi, vagy jegyzőkönyv egyidejű felvétele mellett megsemmisíti.

Tájékoztatom, hogy ha rendszeres nyugellátásban vagy más pénzbeli ellátásban részesül, annak folyósítását az intézetbe is kérheti, amelynek ügyintézése a bevonulása után történik.

Gondoskodjon kiskorú gyermeke, vagy az Ön által gondozott más személy elhelyezéséről, felügyeletéről, továbbá vagyonának, ingatlanának biztonságba helyezéséről. Ha nem sikerül az elhelyezésről, felügyeletről gondoskodni, és így kiskorú gyermeke, vagy más, Ön által gondozott személy a szabadságvesztés végrehajtása alatt felügyelet nélkül maradna, ezt a körülményt - a felügyelet nélkül maradó személy nevének, korának, lakó- vagy tartózkodási helyének megjelölésével - minél előbb jelentse a Büntetés-végrehajtás Országos Parancsnokságának vagy az illetékes bv. csoportnak, azaz azon szervnek akitől a felhívást kapta.

**Halasztás:**

Letöltendő szabadságvesztésre ítélt az ítélet végrehajtására halasztást a 2013. évi CCXL tv. 39.§ (1) bekezdésben foglaltaknak megfelelően kérhet az ítéletet első fokon kiszabó bíróságtól.

A szabadságvesztés büntetés megkezdésével összefüggésben előterjesztett halasztás iránti kérelemnek, illetve az ilyen kérelmet elutasító végzés ellen bejelentett fellebbezésnek nincs halasztó hatálya. Jogerős halasztást engedélyező határozat meghozataláig a felhívásban megjelölt időpontban és helyen meg kell jelennie.